Taljan imut traġikament wara li jinqaleb forklifter fuqu Taljan ta' 68 sena tilef ħajtu traġikament f'inċident f'impjant li jinsab fiż-Żona Industrijali ta' Birżebbuġa. L-inċident seħħ għall-ħabta tat-8.15 a.m. Il-Pulizija tad-Distrett marru mill-ewwel fuq il-post u minn investigazzjonijiet preliminari jirriżulta li r-raġel għal xi raġuni nqaleb bil-forklifter u ġie fuqu. Fuq il-post issejjaħ tim mediku li ta l-ewwel għajnuna iżda sfortunatament r-raġel ġie ċċertifikat mejjet fuq il-post. Bil-każ ġiet informata l-Maġistrat tal-Għassa Marseann Farrugia li ħatret inkjesta filwaqt li l-investigazzjonijiet tal-Pulizija għadhom għaddejjin.